OKRESNÁ PROKURATÚRA NOVÉ MESTO NAD VÁHOM 
Hviezdoslavova 36, 915 01 Nové Mesto nad Váhom

Číslo: Pv 419/15/3304	Nové Mesto nad Váhom 14.01.2016 
EEČ: 2-24-9-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Nové Mesto nad Váhom 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
 ako otec mal. XXXXX, nar. 17.11.2007 si v obci XXXXX a inde neplnil svoju vyživovaciu povinnosť vyplývajúcu mu z ustanovenia § 62 Zákona o rodine a z  rozsudku Okresného súdu v Novom Meste nad Váhom sp. zn. 5P/126/2011-65  zo dňa 31.8.2011, ktorým mu bola určená vyživovacia povinnosť  na mal. Lukáša v sume 70 Eur mesačne  k rukám matky XXXXX, bytom XXXXX, XXXXX,  a rozsudku Okresného súdu nové Mesto nad Váhom č.k. 8P/170/2013-25 zo dňa 26.11.2013, ktorým súd zvýšil vyživovaciu povinnosť na maloletého na sumu 90 Eur mesačne s účinnosťou od 1.12.2013 k rukám matky XXXXX,  túto si  riadne neplnil od 1.12.2014 doposiaľ, pričom v sledovanom období nebol evidovaný v evidencii nezamestnaných, nepoberal dávky v hmotnej núdzi ,čím spôsobil  dlh na výživnom v sume 720 Eur k rukám matky XXXXX, hoci trestným rozkazom Okresného súdu Nové Mesto nad Váhom č.k. 2T/91/2014 zo dňa 10.6.2014, právoplatným dňa 30.11.2014 bol odsúdený pre prečin zanedbania povinnej výživy podľa § 207 ods. 1, 3 písm. c/ Trestného zákona,     
  
lebo zanikla trestnosť činu.  
 
Odôvodnenie:

	Vyšetrovateľ Okresného riaditeľstva  PZ v Novom Meste nad Váhom Odbor kriminálnej polície Nové Mesto nad Váhom uznesením sp. zn. ORP- 213/VYS-NM-2015 zo dňa 29.5.2015 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1, 3 písm. c/ Trestného zákona.      

	Uznesením  sp. zn. ORP-213/VYS-NM-2015 zo dňa 29.7.2015 vyšetrovateľ PZ podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1, 3 písm. c/ Trestného zákona na skutkovom základe uvedenom vo výrokovej časti uznesenia. 

	Obvinený XXXXX uviedol, že vyživovaciu povinnosť si vôbec neplnil na syna XXXXX. Naposledy pracoval v decembri 2014 v Tesco Store v Beckove. T. č. má podanú žiadosť o invalidný dôchodok. 

  Svedkyňa a poškodená XXXXX uviedla, že bývalý druh XXXXX si neplní vyživovaciu povinnosť od decembra 2014. Taktiež neprispieva na synovu výchovu, nekupuje mu žiadne darčeky, nenavštevuje ho. Súčasne doplnila, že XXXXX jej dňa 1.12.2015 zaslal sumu 360.-- Eur, čím jej uhradil dlh na výživnom v plnej výške a to 360.-- Eur a momentálne si riadne a včas plní svoju vyživovaciu povinnosť.  Maloletý syn počas neplatenia vyživovacej povinnosti núdzou netrpel, ani netrpí a taktiež neplnenie vyživovacej povinnosti nemalo pre neho trvalo nepriaznivé následky. 

 Z listinných dôkazov je potrebné poukázať na rozsudok Okresného súdu  Nové Mesto nad Váhom č. k. 5P/126/2011-65 zo dňa 31.8.2011, rozsudok Okresného súdu Nové Mesto nad Váhom č. k. 8P/170/2013-25 zo dňa 26.11.2013,  trestný rozkaz Okresného súdu Nové Mesto nad Váhom č. k. 2T/91/2014-60 zo dňa 10.6.2014, správu WOOD PRODUCT, s.r.o. XXXXX, správu Sociálnej poisťovne pobočka XXXXX , správu Sociálnej poisťovne ústredie Bratislava,  správu GAZU s.r.o. Nová Dedinka, správu Základnej školy XXXXX.   

 Trestného činu zanedbania povinnej výživy podľa § 207 ods. 1 Trestného zákona  sa dopustí ten, kto najmenej tri mesiace  v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.
 
	Podľa § 207 ods. 3 písm. c/ Trestného zákona sa páchateľ potrestá, ak spácha čin uvedený v odseku 1 alebo 2 hoci bol v predchádzajúcich dvadsiatichštyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený. 

	Podľa § 86 ods. 1  písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods. 1 písm. h/ Trestného poriadku  prokurátor zastaví trestné stíhanie, ak zanikla trestnosť činu.

	Z výsledkov vykonaného dokazovania je zrejmé, že obvinený XXXXX  si neplnil  vyživovaciu povinnosť na mal. XXXXX od mesiaca december 2014 doposiaľ vyplývajúcu mu z rozsudku Okresného súdu Nové Mesto nad Váhom  č. k. 8P/170/2013-25 zo dňa 26.11.2013, ktorým mu bola  zvýšená  vyživovacia povinnosť na mal. XXXXX na sumu 90.-- Eur mesačne  k rukám matky XXXXX.  Následne však  obvinený XXXXX v plnej výške dlžné výživné  uhradil. Túto skutočnosť potvrdila aj svedkyňa   a poškodená XXXXX. 

	Vzhľadom k horeuvedeným skutočnostiam je potrebné konštatovať, že obvinený XXXXX svoju vyživovaciu povinnosť, ktorú zanedbal, dodatočne v celom rozsahu splnil, pričom neplatenie výživného nemalo pre oprávnenú osobu trvalé nepriaznivé následky, a preto je daný dôvod na zastavenie trestného stíhania podľa § 215 ods. 1 písm. h/ Trestného poriadku. 

	Na základe vyššie uvedeného som rozhodla tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Gabriela Mezovská 
prokurátorka